《庆春泽 春阴》
清代·陈维崧

已近花期，未过春社，小楼尽日沈吟。暝色连朝，江南倦客难禁。

门前绿水昏如梦，粉云遮、失却遥岑。谢桥边，冻了梅魂，结了春阴。

年时恰是莺花候，正黄归柳靥，红入桃心。舞扇歌衫，参差十里园林。

东风吹得韶光换，讵料人、真个如今。问何时，日上花梢，细哢鸣禽。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。